Bruxelles, den 10.12.2004

KOM(2004) 806 endelig

Forslag til

RÅDETS AFGØRELSE

om ændring af Rådets afgørelse 2003/631/EF af 25. august 2003 om indførelse af foranstaltninger vedrørende Liberia i henhold til artikel 96 i AVS-EF-partnerskabsaftalen i et særligt hastende tilfælde

(forelagt af Kommissionen)

BEGRUNDELSE

1. Med en alsidig fredsaftale mellem Liberias tidligere regering, to oprørsgrupper, civilsamfundet og politiske partier, som blev underskrevet i Accra i august 2003, blev der gjort en ende på 15 års borgerkrig i Liberia og indsat en overgangsregering. Overgangsregeringens mandat er at genskabe sikkerhed i landet med bistand fra De Forenede Nationers mission i Liberia, rehabilitere økonomien, genskabe den sociale infrastruktur og træffe forberedelser til et demokratisk parlaments- og præsidentvalg i oktober 2005.

2. Den Europæiske Union besluttede at bidrage til freds- og omstillingsprocessen i Liberia, og ved afgørelse 2003/631/EF om indførelse af foranstaltninger vedrørende Liberia i henhold til artikel 96 i AVS-EF-partnerskabsaftalen i et særligt hastende tilfælde blev der stillet finansieringsmidler til rådighed og fastlagt betingelser for deres brug. Det hedder i afgørelsen, at der vil blive foretaget en regelmæssig opfølgning i form af en tæt politisk dialog og politiske evalueringer hver sjette måned. Dialogen skulle baseres på resultaterne af konsultationerne i henhold til artikel 96 i AVS-EF-partnerskabsaftalen som omhandlet i Rådets afgørelse 2002/274/EF. Det hedder endvidere i denne afgørelse, at foranstaltningerne skal udløbe den 31. december 2004.

3. De aktuelle vurderinger af den politiske situation i Liberia viser, at sikkerhedssituationen nu et år efter indsættelsen af overgangsregeringen har bedret sig efter stationeringen af UNMIL-styrker og implementeringen af afvæbnings- og demobiliseringsprocessen. Dog giver overgangsregeringens forvaltning af de offentlige finanser og statsejede virksomheder samt den omsiggribende korruption fortsat anledning til bekymring. De statslige kommissioner, der er nedsat ved fredsaftalen, har desuden til dato ikke gjort tilfredsstillende fremskridt med indfrielsen af deres mandat til at forbedre regeringsførelsen og ansvarligheden. Der skal endvidere sættes ind på at løse menneskerettighedsspørgsmål.

4. På grund af de mangelfulde politiske fremskridt til dato er det ikke berettiget at ophæve de relevante foranstaltninger, og den tætte politiske dialog med overgangsregeringen med henblik på at øge respekten for menneskerettighederne, demokratiet, retsstaten og god regeringsførelse bør fortsættes, indtil der er indsat en demokratisk valgt ansvarlig præsident og regering. Kommissionen mener derfor, at Rådets afgørelse 2003/631/EF af 25. august 2003 bør forlænges med en periode på 18 måneder.

Kommissionen foreslår derfor, at Rådet ændrer ovennævnte afgørelse og træffer vedlagte afgørelse.

Forslag til

RÅDETS AFGØRELSE

om ændring af Rådets afgørelse 2003/631/EF af 25. august 2003 om indførelse af foranstaltninger vedrørende Liberia i henhold til artikel 96 i AVS-EF-partnerskabsaftalen i et særligt hastende tilfælde

RÅDET FOR DEN EUROPÆISKE UNION HAR -

under henvisning til AVS-EF-partnerskabsaftalen, som trådte i kraft den 1. april 2003, særlig artikel 96,

under henvisning til den interne aftale om de foranstaltninger, der skal træffes, og de procedurer, der skal følges ved gennemførelsen af AVS-EF-partnerskabsaftalen[1], særlig artikel 3,

under henvisning til forslag fra Kommissionen,[2] og

ud fra følgende betragtninger:

(1) Rådets afgørelse 2002/274/EF af 25. marts 2002 om afslutning af konsultationerne med Liberia i henhold til artikel 96 og 97 i AVS-EF-partnerskabsaftalen fastsætter, at der skal træffes relevante foranstaltninger som omhandlet i artikel 96, stk. 2, litra c), og artikel 97, stk. 3, i AVS-EF-partnerskabsaftalen.

(2) Rådets afgørelse 2003/631/EF af 25. august 2003 om indførelse af foranstaltninger vedrørende Liberia i henhold til artikel 96 i AVS-EF-partnerskabsaftalen i et særligt hastende tilfælde fastsætter, at der skal træffes nye relevante foranstaltninger som omhandlet i artikel 96, stk. 2, litra c), og artikel 97, stk. 3, i AVS-EF-partnerskabsaftalen.

(3) Forholdene i Liberia er i øjeblikket sådanne, at der ikke kan sikres respekt for de demokratiske principper, god regeringsførelse og retsstaten.

(4) Det er derfor nødvendigt at forlænge gyldighedsperioden for de i Rådets afgørelse 2003/631/EF fastsatte foranstaltninger og fortsætte den tætte politiske dialog med Liberias regering -

TRUFFET FØLGENDE AFGØRELSE:

Artikel 1

De i artikel 1 i Rådets afgørelse /2003/631/EF af 25. august 2003 fastsatte foranstaltninger udløber den 30. juni 2006. Denne frist berører ikke andre eventuelle specifikke udløbsfrister i de finansieringsinstrumenter, der er omfattet af denne afgørelse.

Brevet i bilaget til denne afgørelse sendes til den liberianske udenrigsminister.

Artikel 2

Resultaterne af konsultationerne som omhandlet i udkastet til brev, som er knyttet som bilag til afgørelse 2002/274/EF, gælder uanfægtet.

Artikel 3

Denne afgørelse træder i kraft på dagen for vedtagelsen.

Artikel 4

Denne afgørelse offentliggøres i Den Europæiske Unions Tidende .

Udfærdiget i Bruxelles,

På Rådets vegne

Formand

BILAG

UDKAST TIL BREV TIL DEN LIBERIANSKE UDENRIGSMINISTER

H.E. Hr. Thomas Nimely Yaya

Udenrigsminister

Monrovia

Liberia

Hr. minister

Ved brev nr. SGS3/7429 af 27. august 2003 meddelte Den Europæiske Union Liberias regering, at den agtede at følge den liberianske fredsproces på basis af den alsidige fredsaftale. Det nævnes endvidere i brevet, at Den Europæiske Union nøje ville følge den politiske udvikling og overgangsreformerne i Liberia og fortsætte den tætte politiske dialog på basis af artikel 8 i AVS-EF-partnerskabsaftalen og resultaterne af konsultationerne som omhandlet i vort brev nr. SGS 272745 af 27. marts 2002.

Der er nu forløbet over et år, siden Liberias nationale overgangsregering trådte til efter undertegnelsen i Accra af den alsidige fredsplan i august 2003. Tiden er nu inde til at gøre status over, hvilke fremskridt der er gjort med gennemførelsen af den alsidige fredsplan, og de tilsagn, der blev afgivet under ovennævnte konsultationer.

Den Europæiske Union noterer sig for nærværende med tilfredshed, at sikkerhed og ro nu hersker igen i landet, og at der er taget nogle indledende skridt til demokratiske forandringer og reform af den offentlige sektor. Dog giver Liberias nationale overgangsregerings forvaltning af de offentlige finanser og af økonomien som helhed og af statsejede virksomheder samt den omsiggribende korruption fortsat anledning til bekymring. De kommissioner, der er nedsat ved fredsaftalen, har desuden til dato ikke gjort tilfredsstillende fremskridt med indfrielsen af deres mandat til at forbedre regeringsførelsen og ansvarligheden. Der skal endvidere sættes ind på at løse menneskerettighedsspørgsmål.

I lyset af det ovenfor anførte skønner Den Europæiske Union, at Liberias nationale overgangsregering ikke fungerer og opererer på en fuldt tilfredsstillende måde, og at de af Unionen indførte relevante foranstaltninger derfor endnu ikke kan ophæves. Dette vil ske, når der engang er indsat en demokratisk valgt og ansvarlig præsident og regering.

Den Europæiske Union har derfor besluttet, at Rådets afgørelse 2003/631/EF af 25. august 2003 forlænges med 18 måneder. Vor tætte politiske dialog vil fortsætte i denne periode på basis af artikel 8 i AVS-EF-partnerskabsaftalen og resultaterne af konsultationerne som omhandlet i vort brev nr. SGS 272745 af 27. marts 2002 med sigte på at øge respekten for menneskerettighederne, demokratiet, retsstaten og god regeringsførelse. Dialogen skal involvere formandskabet for Den Europæiske Union og Europa-Kommissionen, og der foretages politiske evalueringer hver sjette måned.

I mellemtiden videreføres støtten til fredsprocessen og den resultatorienterede overgangsstrategi på basis af de relevante foranstaltninger, der er fastlagt i Rådets afgørelse 2003/631/EF af 25. august 2003.

Med venlig hilsen

På Kommissionens vegne

På Rådets vegne

[1] EFT L 317 af 15.12.2000, s. 376.

[2] EFT C […] af […], s. […]